1Quin sakirsaj na jubi' chiwe: jun ac'al, we ca ya' can u bitak-re rumal u kajaw, xui-ri c'a croy'ej na we xnimaric. Tupu ire rajaw ronojel i u bitak-re chi yatal che, n-ta pu'ab man maja ca nimaric; ire xak jun 'uri pacha to' jun mocom ru' ja. 2I ac'al-le, 'o i que chajiw na, xak queje i u bitak-re. Ire ca q'uiji na piqui'ab i je yatal puwi, c'a cu rik ni 'ij ch'ictal rumal u kajaw. 3Xak yoj, ujer c'a are oj ch'utik, oj queje pacha ile. Ujer oj 'o te pu'ab jun c'utunic chi n-tz'akat taj. 4Xui-ri, are xu rik i 'ij chi u ch'icom i Dios, ire xu tak li u C'ojol chuwach i jyub ta'aj. Xalax che jun ixok pacha ka 'anom yoj; xalaxic lic aj Israel winak, rumal-i xu coj i ujer 'atbal tzij que i aj Israel. 5Ire xc'unic xu tojbej re i quelbal chi sak ni'pa je 'o pu'ab i ujer 'atbal tzij. Queje ile xu 'ano man coj u c'ulaj i Dios ru' y coj u 'on rac'al ire. 6Te'uri i Dios xu tak li u Tewal u C'ojol pa ka c'ux, aj uc'anel-ke, c'utbal-re chi oj rac'al chic i Dios. Rumal i u Tewal-le, caka bij che i Ta chicaj: "¡Ta, lic at in Kajaw!" 7Queje ile 'ut, 'alaj chi at rac'al chic i Dios, n-at to' ta mocom chic. We at rac'al chic, ire cu ya na 'uri chawe ni'pa i u yijbam chique i rac'al; ca ya' na chawe rumal i Crísto. 8O'onom lok, are maja iweta'am u wach i Dios, ix 'o te piqui'ab i diosil yix chi n-katzij taj. 9Péro wo'or iweta'am chic i Dios; xui-ri, are i Dios chi reta'am chic i wach yix. We queje ile, ¿wuchac quiwaj qui ya chic iwib pu'ab juban chic c'utunic chi n-tu 'ij, chi n-tz'akat taj? ¿Wuchac quiwaj quix oc chic pu'ab ile? 10Yix lic qui coj retalil che tak i nima'ij, xak che tak i ic' chi 'o u 'ij, xak che tak i junab chi 'o u 'ij. (Qui bij yix chi 'utz quix ril i Dios rumal tak ile.) 11Yin quin c'achir chiwe rumal ile. Lic in tijom in 'ij chu c'utic i sak laj tzij chiwe; ¿xataba ni'pa in c'utum chiwe n-ta que'el wi? 12Ix wachalal, lic quin tz'onoj chiwe, chi 'ana che iwib pacha yin, mi ya iwib pu'ab i ujer 'atbal tzij. Yin 'ut in 'anom che wib pacha yix chi n-ix ta aj Israel winak. (Chi 'ana pacha xi 'an ujer, chi n-ta iwe che i ujer 'atbal tzij.) Yix, n-ta jun c'ax i 'anom chwe. 13Cha c'un chi c'ux, are nabe xin bij i tzij chiwe re i iwelbal chi sak, xin canaj iwu' rumal jun yobil chi xin u chapo. 14Rumal i yobil-le, c'ax ni u c'utic xin 'an chiwe. Xui-ri, n-tzel ta xin iwilo rumal ile, xa xin i c'ulaj iwu'. Xin i c'ulaj iwu' pacha u c'ulaxic jun ángel re i Dios xi 'ano, pacha lic are i Jesucrísto xi c'ulaj. 15Wo'or, ¿pa xi canaj wi i quicotemal-le chi xi na'o are in 'o wi iwu'? I c'axnabal i c'ux yix chwe yin lic 'alaj te'ek. Che tak i 'ij-le, we ta 'o módo, xiwesaj tene-ri i ba'wach yix yabal na-re chwe, rumal i c'axnabal i c'ux. 16Wo'or ¿xataba in aj ch'o'oj iwu', xa rumal xin bij i sak laj tzij suc'bal iwe? N-in ta aj ch'o'oj. 17I winak chi je c'un-nak iwu', c'ax quix qui na'o que 'anawic; péro n-ru' ti rutzil qui nojbal quiqui 'ano. Cacaj ique quix quesaj chakaxol yoj, 'anbal-re chiwe chi c'ax que i na ique. 18'Utz we 'o i cacaj quix qui to, n-ta co'ono we in 'o yin iwu', we xi n-in taj, xui-ri, chiqui 'ana na ru' rutzil qui nojbal. 19Ix wac'al, lic quin c'achir chiwe; in 'o tan chic pa c'ax iwumal. I c'ax-le queje pacha i c'ax cu tij jun ixok are calax jun rac'al. Queje ile quin na'o c'a quix u 'an na pacha i Crísto. 20Cwaj yin we tene in 'o iwu' wo'or man cwaj quin ch'a'at iwu'; colo junwi ne jubi'-i quin ch'aw chuwach iri. Wo'or, lic quin c'achir pan chiwe. 21Yix chi quiwaj qui ya iwib che i 'atbal tzij tz'ibtal can rumal i mam Moises, ¿xataba ni tom ti yix wach u tz'ibam can ire? 22Ire u tz'ibam can iri chirij i mam Abraham ujer: i mam Abraham, xe q'uiji queb rac'al, je alabom. Jun xalax ru' ixok chi xa ajchac ru' ja: i jun chic xalax ru' i mer rixokil chi rajaw ja, ire n-ajchac taj. 23I rac'al ru' i mer rixokil, xalax rumal u cho'ab i Dios pacha u bim can i Dios che i mam Abraham; xui-ri i rac'al chi xalax ru' i ixok chi ajchac cu', ile to' qui rayijbal ique. 24I xin bij-le chi xa 'anic, 'o i cu c'ut chake. I queb ixokib-le quin junamsaj ru' i queb trat 'antal ujer rumal i Dios. I ixok Agar, chi to' ajchac ru' ja, quin junamsaj ru' i ujer trat chi xu 'an i Dios ru' i mam Moises chila tzam jyub Sinai. I trat-le are i ujer 'atbal tzij tz'ibtal can rumal i mam Moises. Ni'pa i je 'o pu'ab i trat-le pacha je 'o pu'ab jun cajaw. 25I ixok Agar-le xin junamsaj ru' i trat 'antal tzam jyub Sinai chila pa Arábia, y ni'pa i je 'o che i trat-le, wo'or je re i Jerusalen. Ique je pacha i rac'al i ixok Agar chi xa ajchac ru' ja, man xak ique je queje pacha mocom chi je 'o pu'ab i cajaw. Lic 'o chiquikul quiqui 'an ronojel wach i cu bij i 'atbal tzij. 26Xui-ri, yoj pacha oj rac'al chic i ixok chi rajaw ja; oj re chic i c'ac' laj Jerusalen chicaj. Ni'pa oj re i tinimit-le oj elnak chic pu'ab i ujer 'atbal tzij. 27Are ile are usuc' i tzij chi tz'ibtal can chupam u wuj i Dios ujer. Queje iri cu bij: Yet at ixok chi n-cat alan taj, chat quicotok; yet chi n-ta awac'al, mat bisonic. Yet chi na nom ti u c'axc'ol u ralaxic jun ac'al, chat siq'uin na rumal a quicotemal. Man quin ya na mas awac'al chuwach i ixok chi to' ajchac ru' i rajaw. (Queje ile tz'ibtal canok.) 28Wachalal, yoj wo'or oj queje pacha i a-Isaac; oj alaxnak rumal u cho'ab i Dios pacha u bim can che i mam Abraham. 29Xak ca 'an chake xak jun pacha i xa 'ani che i a-Isaac; i ac'al chi to' xalax ru' i ixok ajchac, xu 'an ch'o'oj che i a-Isaac chi xalax rumal u cho'ab i Dios. Xak queje i wo'or; yoj chi oj rac'al i Dios, tzel coj quil i to' winak. 30Xui-ri, 'utz coj e'elok, man chupam u wuj i Dios queje iri cu bij: "Chawesaj bi ixok chi to' ajchac ru' ja, xak i rac'al. Man i rac'al i ixok-le, n-ti ubitak re ca ya' che rumal u kajaw. Xui che i jun chi rac'al i ixok chi mer rixokil, ca ya' can ubitak re rumal u kajaw." (Queje ile tz'ibtal canok.) 31Xak queje yoj wachalal, yoj oj queje pacha i rac'al i mer rixokil i mam Abraham; n-oj ta queje pacha i rac'al i ixok chi to' ajchac ru' ja.
GÁLATAS 4